### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Hvad vil vi gerne opnå? Hvorfor stilles forslaget?

I mange år er standarden på det specialiserede socialområde blevet ringere og ringere. Området har været ramt af nedskæringer i form af sparekataloger, men også i form af løbende nedskæringer under navn af bl.a. fællesbidrag, barselsbidrag, finansieringsbidrag og effektiviseringsbidrag. Samtidig har området haft en helt utilstrækkelig budgetmodel, der ikke reelt har kompenseret for befolkningsudviklingen på området.

Det har bl.a. vist sig gennem skandaler på bosteder og ved Ankestyrelsens underkendelse af kommunale afgørelser.

Det sociale område tåler absolut ikke flere besparelser - heller ikke små reguleringer af serviceniveauet. Det er bydende nødvendigt, at der tilføres flere penge, så det generelle serviceniveau kan højnes til et mere acceptabelt niveau.

Eventuelle input til hvem, hvad, hvordan og hvor mange ressourcer

Simon Lund eget bud på problemets størrelse er 170 mio. kr. En tilførsel af dette beløb vil kun række til at opretholde det nuværende niveau, som i forvejen er helt uacceptabelt. Der er derfor brug for et løft ud over dette. Enhedslisten foreslår derfor, at det specialiserede socialområde tilføres 220 mio. kr. i 2023.

Enhedslisten foreslår herudover, at der udarbejdes en ny budgetmodel for området. Modellen skal sikre, at budgettet fremover reguleres i takt med befolkningsudviklingen i den befolkningsgruppe, der har behov for sociale ydelser og under hensyntagen til hvilke tilbud, de har brug for. Samtidig skal budgetmodellen give 100% kompensation, og ikke kun delvis kompensation.